ทางเลือกเพิ่มความมั่งคั่งในช่วงดอกเบี้ยขาขึ้น มีอะไรบ้าง
ทางเลือกเพิ่มความมั่งคั่งในช่วงดอกเบี้ยขาขึ้น สำหรับคนที่มีเงินฝากเกิน 1 ล้านบาท หรือได้ดอกเบี้ยเงินฝากถึงเกณฑ์ต้องเสียภาษี มีทางเลือกในการนำเงินไปลงทุนเพื่อเพิ่มความมั่งคั่งในแบบที่เสี่ยงต่ำ ลงทุนง่าย เข้าใจง่าย และพอจะรู้ผลตอบแทนที่จะได้รับก่อนลงทุนด้วย ขอแนะนำ

- พันธบัตร/หุ้นกู้
ซึ่งเป็นการลงทุนในตราสารหนี้ที่กำหนดระยะเวลาลงทุนแน่นอน โดยผู้ลงทุนจะได้รับผลตอบแทนในรูปของดอกเบี้ย และมีโอกาสได้ดอกเบี้ยสม่ำเสมอตามระยะเวลาที่กำหนดไว้ เช่น พันธบัตรรัฐบาล รุ่นอายุ 5 ปี จ่ายดอกเบี้ยเฉลี่ย 3% ต่อปี โดยจะจ่ายดอกเบี้ยให้ทุก 3 เดือน ซึ่งดอกเบี้ยที่ได้รับจะถูกหักภาษี ณ ที่จ่าย 15% จะเห็นว่าดอกเบี้ยที่ได้รับสูงกว่าดอกเบี้ยเงินฝากค่อนข้างมาก แถมจ่ายดอกเบี้ยให้ผู้ลงทุนถี่กว่าเงินฝาก และไม่มีความเสี่ยงที่จะไม่ได้เงินต้นคืนพร้อมดอกเบี้ย เนื่องจากเป็นตราสารหนี้ที่ออกโดยรัฐบาลจึงมีความมั่นคงและความน่าเชื่อถือสูงมาก แต่หากเป็นหุ้นกู้ที่ออกโดยบริษัทเอกชน ให้พิจารณาเลือกหุ้นกู้ที่มีอันดับความน่าเชื่อถือที่ระดับ BBB- ขึ้นไปซึ่งเป็นกลุ่มที่ลงทุนได้ และมีความเสี่ยงในการผิดนัดชำระหนี้ต่ำ ใครที่มีเงินก้อนและยังไม่มีความจำเป็นต้องใช้เงินในเร็วๆ นี้ ลองมองหาพันธบัตรหรือหุ้นกู้รุ่นอายุที่เหมาะกับระยะเวลาที่สามารถลงทุนได้จนครบกำหนด ก็จะช่วยเพิ่มผลตอบแทนและความมั่งคั่งได้ หากใครสนใจพันธบัตรหรือหุ้นกู้ แต่หาซื้อยากหรือจองซื้อไม่ทัน ก็ยังมีทางเลือกในการลงทุนพันธบัตรหรือหุ้นกู้ผ่านกองทุนรวมตราสารหนี้ที่มีความเสี่ยงต่ำ หรือเก็บออมผ่านประกันชีวิตได้

- กองทุนตราสารหนี้ / กองทุน Term Fund
เป็นการลงทุนในกองทุนรวมที่มีความเสี่ยงต่ำ เนื่องจากสินทรัพย์ที่กองทุนลงทุนส่วนใหญ่เป็นเงินฝากและตราสารหนี้ในประเทศ โดยเฉพาะตราสารหนี้ของภาครัฐ อย่างตั๋วเงินคลังหรือพันธบัตรรัฐบาล ที่มีความน่าเชื่อถือสูงมาก รวมถึงหุ้นกู้ภาคเอกชนที่มีความน่าเชื่อถือในระดับที่ลงทุนได้

- ประกันชีวิต
เป็นอีกทางเลือกหนึ่งในการเก็บออมเงินที่ได้รับผลตอบแทนสูงกว่าเงินฝากและได้ความคุ้มครองชีวิตด้วยในเวลาเดียวกัน โดยประกันชีวิตแบบที่เน้นเก็บออมเงินเพื่อให้มีเงินก้อนไว้ใช้ในอนาคต เช่น ประกันชีวิตเพื่อสะสมทรัพย์ หรือประกันชีวิตควบการลงทุน (เน้นเลือกการลงทุนแบบเสี่ยงต่ำ)
ตลาดการเงิน & ผลิตภัณฑ์และบริการทางการเงิน,ความรู้ทางการเงิน